钦定古今图书集成/理学汇编/学行典/第175卷 > 锺羽正
## 钦定古今图书集成/理学汇编/学行典/第175卷 > 锺羽正

按《青州府志》：“锺羽正字淑濂，号龙渊，益都人。生而警
拔，凝然卓立。十岁能属文，日诵千言。弱冠游郡庠，每
试辄冠多士。万历丙子，举乡试第二人。冀端恪公为
理学名臣，一见深器之，授以《濂洛心传》，尽得其旨。庚
辰捷南宫，授滑令。邑素称繁剧，公至，吏民见其年富，
易之。公取诸积案，断决如流，三日而毕，远近神之。滑”
粮故多积逋，令花户自投，不加丝耗。又革附馀大户
及里老口粮，省民闲滥费无算。魏南有水陂，岁没田
六百馀顷，而赋如故。逋者逃亡几尽，公逐一躬勘，请
于上捐十之七，百年之累顿除。时江陵柄国，以增地
为功，滑地丈出百馀顷，不以邀赏，而尽补荒逃之额。
滑素健讼，公始至，羁狱常百馀人，公悉为清理，沈冤
顿空。两河有疑狱，牵累甚众，十年不决。请于直指曰：
“得滑令锺君一讯，吾无讼矣。”直指以隔属难之，托房
大参致意。公鞠诸境上，观者如堵，谈笑摘发罪三人，
众皆帖服。奏绩为天下卓异循良第一，擢礼垣，百姓
扳留遮道，远近皆建生祠。时京闱诈冒盛行，公首纠
冒籍，著为《令甲》。《巡视》京营，条例武备八款，皆经国硕
画。升工科左，阅视上谷。有赀郎隐屯粮，侵军饷，惮公
直声，托所知馈公。公廉得其状，立置重典，核无赏冒
费，岁省万金。清丈屯田，增二千馀顷。历升都谏，弹劾
中官及部寺之不法者。是岁大计，禁外吏不得与京
官通，大班纠仪后即日出城，擅留者罪，皆永著为令。
时光庙储位未定，公与六垣公疏上请，情词激切忤
旨，礼垣李君降职，公奋然耻从轻贷，复具《乞恩同罚》
一疏。神宗震怒，阁门传杖，祸且不测，公言笑自若。近
午，始得旨削籍免杖。即日野服，策蹇就道。海内称四
大贤人，公其首也。家居益潜心理学，博览坟典，郡中
名俊，负笈门墙，登甲第跻尊显者，先后不绝。母太淑
人病三年，侍养无闲朝夕。及居丧，哀毁几于灭性。乙
卯郡大饥，公倾资赈济，不足则鬻一庄一宅，所活男
妇千五百馀口。使者核实具奏，钦赐门榜曰“代天育
物。”又于驼山下，彷古义田置一庄，以赡宗族之贫者。
其他周急扶困诸盛德事，不能悉载。万历四十三年，
吏部尚书郑特疏荐举，奉旨建言废弃诸臣，事关国
本，抗言得罪，禁锢终身，如锺羽正等，作速起用。丙辰，
起陞光禄寺少卿，未赴。庚申，奉遗诏陞太仆寺少卿。
天启壬戌赴京，旋陞太仆正卿。查出节年借库银二
十万五千两，又兑出附馀银一万九千两，悉进助陵
工、冏寺，数百年积弊为之一清。转都察院佥宪，劾辅
臣以进药议谥、“封后”、移宫等事；诸权贵衔切侧目，公
不为意。法司大狱久不决者，公一言立剖。暇则与邹
元标、冯从吾诸理学名臣发明圣训，建讲学书院，羽翼道统，诱掖后进。转户部右侍郎，总督仓场；立“掣签
入厫”之法，吏胥无所苛索，官丁便之。升大司空。值陵
工用度不给，公百计节省，查出奸商侵冒银不下数
万。时六月炎暑，旧例内臣冬衣六年一办，合用银八
万馀两。公以陵工事大，冬衣用缓，议先给半支。群奄
聚众大噪，公即日具疏为大伤国体，力求解任。归后
珰祸大起，杨涟劾魏忠贤二十四大罪，有云：“锺羽正
清修如鹤，逐之使去。”其一罪也。崇祯戊辰，珰败起废，
清流犹首列公。丁丑冬，公偶尔违和，家人聚候执笔
谈笑而终；年八十三。平生方严清介，而未尝失色于
乡党。自诸生至登八座，未尝与一人构衅涉讼。自奉
淡薄，身服布素，不嗜声色；常食不过二器。居恒手不
释卷，藏书百箧，丹黄殆遍。卒时，青人奔走号泣、焚香
祷祀者，不可胜计。所著有《厚德录》《管见录》《掖垣疏稿》
《崇雅堂集》及“郡志”、《风土记》诸书。